La Direcció General d'Afers Religiosos de la Generalitat de Catalunya organitza la 'Jornada RELIG 2019.
Religió, ecologia i espiritualitat.
Una oportunitat de diàleg per a la sostenibilitat', el proper 27 de novembre a l'Escola d'Administració Pública de Catalunya
Amb aquesta Jornada, la Direcció General d'Afers Religiosos vol reconèixer i fer difusió de projectes de recerca sobre sostenibilitat i religió i donar a conèixer recursos divulgatius i experiències sobre ecologia i sostenibilitat impulsades per les confessions religioses.
La Direcció General d'Afers Religiosos promou la innovació i la recerca en matèria de diversitat religiosa, amb la voluntat de contribuir a la millora del coneixement de la cultura religiosa en la societat catalana i l'impuls del diàleg interreligiós com a eina per fomentar la convivència i la tolerància.
Mitjançant les convocatòries RELIG impulsades des de l'any 2014, Afers Religiosos dona suport a projectes de recerca amb la finalitat d'obtenir resultats científics i propostes d'intervenció aplicables en l'àmbit de la gestió de la diversitat religiosa, i es difonen els seus resultats a través de les jornades anuals RELIG.
La temàtica de la jornada RELIG d'enguany es destina a reflexionar sobre com els conceptes de desenvolupament sostenible i ecologia integral esdevenen punt de trobada i de diàleg entre les diverses confessions religioses.
L'objectiu final és contribuir a generar debat i reflexió entre tots els agents implicats.
A la jornada es presentaran projectes de recerca i formació universitària vinculats a la religió, la sostenibilitat, la natura i l'espiritualitat, així com una taula d'experiències sobre ecologia i sostenibilitat impulsades des de les confessions religioses, entre d'altres, la "Xarxa de Parròquies i comunitats cristianes EcoSolidàries", i les aportacions des del budisme, l'islam i la fe bahà'í.
Les inscripcions es poden realitzar fins el 22 de novembre.
Podeu consultar el programa i el formulari d'inscripció als enllaços següents:
Programa per a personal de la Generalitat de Catalunya (codi 10202 )
Programa i inscripció per al personal de l'Administració Local (codi 20028 )
La jornada s'adreça a empleats públics en general i, específicament, a aquells que hagin de planificar serveis públics o atendre persones d'orígens culturals i de religions diverses; professionals de l'àmbit d'intervenció social, l'ecologia i la sostenibilitat; personal investigador en matèria d'afers religiosos i sostenibilitat; i personal vinculat al teixit associatiu religiós i mediambiental.
Aquesta jornada del 27 de novembre suposa ja la sisena de les Jornades RELIG, amb les quals la Direcció General d'Afers Religiosos vol contribuir a la difusió de bones pràctiques i recerques i sensibilitzar sobre la matèria del dret a la llibertat religiosa i la seva gestió.
Podeu consultar en els enllaços següents el desenvolupament de les edicions anteriors:
RELIG 2014 sobre innovació i diversitat religiosa a l'àmbit local
RELIG 2015 sobre diàleg interreligiós i acció comunitària i educativa
RELIG 2016 sobre joves i religió: escenaris de futur, agents de canvi
RELIG 2017 sobre espai públic i religió
RELIG 2018 sobre religió, mort i espiritualitat: ritus funeraris i gestió de cementiris
Inscripcions obertes fins al 22 de novembre